Bulgarijos lietuvių bendruomenė
Bulgarijos lietuvių bendruomenė − Bulgarijoje gyvenančius lietuvius vienijanti organizacija. Įkurta 2012 m. spalio 14 d., to meto laikinojo reikalų patikėtinio Dariaus Gaidžio žmonos Renatos Gaidienės iniciatyva. Bendruomenė kartu su Lietuvos garbės konsulu Sofijoje Racho Ribarovu rengia sausio 13-osios, vasario 16-osios, kovo 11-osios, Joninių (šalia Lovečo esančiame Slovianių kaime), Mindaugo karūnavimo dienos, Kalėdų, minėjimus, organizuoja socialinius, sporto ir kultūros renginius, rašo nacionalinį diktantą, rengia lietuvių kalbos dienoms skirtas viktorinas. Priklauso Pasaulio lietuvių bendruomenei. Bulgarijos lietuvių bendruomenė tapo pagrindiniu lietuviškas tradicijas, kalbą ir kultūrą puoselėjančiu židiniu po to, kai 2014 m. buvo uždaryta Lietuvos ambasada Bulgarijoje. Vienas didžiausių renginių, kuriuose Bulgarijos lietuviai pristato Lietuvą – tarptautinė Kalėdinė labdaros mugė. 2018 m. Bulgarijoje gyveno apie 100 lietuvių.